Diana Ross

D**'Diana Ross**, gebuer als *Diana Ernestine Earle Ross* de 26. Mäerz 1944 zu Detroit, ass eng US-amerikanesch Pop, R&B, Soul an Disco-Sängerin a Schauspillerin.

Zesumme mat hirer Grupp The Supremes a wärend hirer Solocarrière huet si iwwer 100 Millioune Placke verkaaft.

## Karriär
### Opstig mat de Supremes

D'Diana Ross ass zu Detroit opgewuess an am Alter vu 15 Joer Member an der Gesangsgrupp *The Primettes* ginn. 1961 huet d'Grupp hiren Numm an The Supremes ëmgeännert a krut e Plackekontrakt bei Motown Records. 1963 hate si mat *When the Lovelight Starts Shining Through His Eyes* en éischten Hit. An den 1960er hu sech d'Supremes zu enger vun den erfollegräichsten Artistegruppe vu Motown entwéckelt a si sinn och nach haut déi erfollegräichst "Vocal Group" aus den USA an eng vun de Girlgruppen, déi weltwäit am meeschte Placke verkaaft huet. Bekannt Titele sinn ënner anerem *Where Did Our Love Go* (1964), *Baby Love* (1964), *Stop! In the Name of Love* (1965), *Back in My Arms Again* (1965), *You Can't Hurry Love* (1966), *You Keep Me Hangin' On* (1966) an *Love Child* (1968). Am Ganzen haten d'Supremes 12 Nummer-Eent-Hitten an den amerikanesche Singlecharts.

### Solocarrière bei Motown
No hirem Depart bei de Supremes Ufank 1970 huet d'Diana Ross hiren éischte Soloalbum *Diana Ross* verëffentlecht, op deem d'Hitsingelen *Reach Out and Touch (Somebody's Hand)* an *Ain't No Mountain High Enough* ze fanne sinn. Donieft war si och als Schauspillerin aktiv an huet am 1972er Film *Lady Sings the Blues* d'Billie Holiday portraitéiert, eng Roll fir déi si fir e Golden Globe Award an en Academy Award ("Oscar") nominéiert gouf. Mam Film gouf och de Soundtrack *Lady Sings the Blues* verëffentlecht, op deem d'Diana Ross Lidder vun der Billie Holiday séngt. Deen Album war e grousse Succès an huet sech iwwer 2 Milliounemol verkaaft.

1973 ass den Album *Touch Me in the Morning* erauskomm, vun deem d'Singleauskoppelung mam selwechten Numm op déi éischt Plaz vun den Charts geklommen ass. 1975 huet d'Diana Ross d'Haaptroll am Film *Mahogany* gespillt, deen zwar schlecht Kriticke krut, mä trotzdeem e kommerziellen Erfolleg war. Och de Soundtrack war vum Diana Ross an d'Lidd *Theme from Mahogany (Do You Know Where You're Going To)* stoung erëm op der éischter Plaz vun den amerikaneschen Charts.

Den Titel *Love Hangover* vum Album *Diana Ross* (1976) war hire véierten Nummer-Eent-Hit. 1979 ass *The Boss* erauskomm a schonn d'Joer drop gouf den Album *Diana* verëffentlecht. Dee stoung op der zweeter Plaz vun den Charts an huet sech weltwäit 9 Millioune Mol verkaaft. International erfollegräich Singleauskoppelunge waren *Upside Down* an *I'm Coming Out*. 1980 huet d'Sängerin de Label Motown verlooss an ee Joer méi spéit mat *Endless Love*, engem Duett mam Lionel Richie, hire leschten Nummer-Eent-Hit an den USA.

### Spéider Karriär

Déi éischt Albumen no Motown ware *Why Do Fools Fall in Love* (1981) a *Silk Electric* (1982). Spéider Albume waren net méi esou erfollegräich wéi déi virdrunn. D'Lidder *My Old Piano* (1980), *Why Do Fools Fall in Love* (1981), *Mirror, Mirror* (1982), *Muscles* (1982), *All of You* (1984, mam Julio Iglesias), *Eaten Alive* (1985, mam Michael Jackson), *Chain Reaction* (1985) a *When You Tell Me That You Love Me* (1991) konnte sech zumindest a bestëmmte Länner nach gutt an den Charts placéieren.

D'Diana Ross ass zu Chicago wärend der Erëffnungszeremonie vun der FIFA-Foussballweltmeeschterschaft 1994 an 1996 wärend dem Super Bowl XXX opgetrueden. Fir hir Roll am Film *Out of Darkness* (1994) gouf d'Diana Ross nees fir e Golden Globe Award nominéiert.

1999 huet si nieft der Sängerin Brandy am Film *Double Platinum* eng Haaptroll gespillt.

2005 huet d'Sängerin op engem Cover vun der Boyband Westlife vun hirem Titel *When You Tell Me That You Love Me* matgesongen, deen op der éischter Plaz an den ireschen an op der zweeter Plaz an de brittesche Singlecharts stoung.

1988 ass d'Diana Ross mat anere Supremes-Memberen an d'Rock and Roll Hall of Fame opgeholl ginn. Si gouf am Ganzen 12-mol fir e Grammy Award nominéiert, deen si zwar ni gewonnen huet mä dofir 2012 mat engem "Grammy Lifetime Achievement Award" fir hir d'Liewenswierk ausgezeechent ginn ass.

## Discographie
### Studiosalbumen

* 1970: *Diana Ross*
* 1970: *Everything Is Everything*
* 1971: *Surrender*
* 1973: *Touch Me in the Morning*
* 1973: *Diana & Marvin* (zesumme mam Marvin Gaye)
* 1973: *Last Time I Saw Him*
* 1976: *Diana Ross*
* 1977: *Baby It's Me*
* 1978: *Ross*
* 1979: *The Boss*
* 1980: *Diana*
* 1981: *Why Do Fools Fall in Love*
* 1982: *Silk Electric*
* 1983: *Ross*
* 1984: *Swept Away*
* 1985: *Eaten Alive*
* 1987: *Red Hot Rhythm & Blues*
* 1989: *Workin' Overtime*
* 1991: *The Force Behind the Power*
* 1994: *A Very Special Season*
* 1995: *Take Me Higher*
* 1999: *Every Day Is a New Day*
* 2006: *Blue*
* 2006: *I Love You*
* 2021: *Thank You*
 

### Livealbumen
* 1974: *Live at Caesars Palace*
* 1977: *An Evening with Diana Ross*
* 1989: *Greatest Hits Live*
* 1993: *Christmas in Vienna*
* 1993: *Stolen Moments: The Lady Sings... Jazz and Blues*

### Soundtracken
* 1971: *Diana!*
* 1972: *Lady Sings the Blues*
* 1975: *Mahogany*
* 1978: *The Wiz*
* 1981: *Endless Love*

## Filmographie
* 1972: *Lady Sings the Blues*
* 1975: *Mahogany*
* 1978: *The Wiz*
* 1995: *Out of Darkness*
* 1999: *Double Platinum*

## Um Spaweck